*Projekts*

LATVIJAS REPUBLIKAS MINISTRU KABINETS

2021. gada Noteikumi Nr.

Rīga (Prot. Nr. §)

**Atzīto struktūru statusa iegūšanas un to uzraudzības kārtība**

Izdoti saskaņā ar likuma "[Par aviāciju](https://likumi.lv/ta/id/57659-par-aviaciju)"

[117.2 panta](https://likumi.lv/ta/id/57659-par-aviaciju#p47) piekto daļa, sesto daļu

un [117.7 pant](https://likumi.lv/ta/id/57659-par-aviaciju#p47)a pirmās daļas 3.punktu

**I. Vispārīgie jautājumi**

1. Noteikumi nosaka:
	1. atbilstības prasības valsts aģentūras “Civilās aviācijas aģentūra” (turpmāk – Civilās aviācijas aģentūra) atzītai struktūrai un kārtību atzītās struktūras statusa iegūšanai, darbības ierobežošanai, pagarināšanai, grozīšanai un anulēšanai;
	2. kārtību, kādā atzīta struktūra iesniedz Civilās aviācijas aģentūrā deklarāciju par atbilstību Komisijas 2019. gada 24. maija Īstenošanas regulā (ES) 2019/947 par bezpilota gaisa kuģu ekspluatācijas noteikumiem un procedūrām (turpmāk - regula Nr. 2019/947) noteiktajām prasībām un saņem atbilstības apliecinājumu;
	3. kārtību, kādā Civilās aviācijas aģentūra veic atzīto struktūru darbības uzraudzību.
2. Šie noteikumi attiecas uz atzītām struktūrām, kas:
	1. pieņem teorētisko zināšanu klātienes eksāmenu atvērtajā A2 kategorijā;
	2. pieņem tālvadības pilotu teorētisko zināšanu klātienes eksāmenu bezpilota gaisa kuģu ekspluatācijai specifiskajā kategorijā;
	3. veic teorētisko zināšanu apmācību specifiskās kategorijas bezpilota gaisa kuģu operācijām, ja to paredz drošuma novērtējums;
	4. veic tālvadības pilotu praktisko apmācību un prasmju novērtēšanu bezpilota gaisa kuģu ekspluatācijai specifiskajā kategorijā.
3. Atzītās struktūras statusu var iegūt:
	1. iestāde vai juridiska persona, kuras galvenā saimnieciskās darbības vieta ir Latvijas Republika;
	2. fiziska persona, kas ir reģistrējusies Latvijas Republikā individuālā komersanta vai pašnodarbinātas persona statusā.
4. Atzītās struktūras statusu piešķir uz nenoteiktu laiku.
5. Civilās aviācijas aģentūra savā tīmekļvietnē publicē informāciju par atzītās struktūras nosaukumu un tās darbības jomu.
6. Civilās aviācijas aģentūras lēmumus, kas pieņemti saskaņā ar šiem noteikumiem, var apstrīdēt vai pārsūdzēt Administratīvā procesa likumā noteiktajā kārtībā.
7. Eiropas aviācijas drošības aģentūras izstrādātie dokumenti regulas Nr. 2019/947 prasību piemērošanai – "Attiecīgie līdzekļi atbilstības panākšanai un vadlīnijas – ir tulkoti latviešu valodā un publicēti Civilās aviācijas aģentūras tīmekļvietnē.

**II. Prasības atzītajai struktūrai un to atzīšanas kārtība**

1. Lai saņemtu atzītās struktūras statusu, pretendents atbilstoši paredzētajai darbības jomai Civilās aviācijas aģentūrā iesniedz šādus dokumentus:
	1. iesniegumu atzītās struktūras statusa saņemšanai (1.pielikums);
	2. dokumentus, kas apliecina, ka pretendentam ir šāds personāls:
		1. atbildīgais vadītājs;
		2. teorētisko zināšanu novērtētājs;
		3. teorētisko zināšanu apmācību pasniedzējs (ja piemērojams);
		4. praktisko prasmju apmācību pasniedzējs un praktisko prasmju pārbaužu novērtētājs (ja piemērojams);
	3. dokumentu, kas apliecina īpašuma tiesības vai turējuma tiesības uz telpām, kur notiks plānotās darbības;
	4. apdrošināšanas polisi (ja piemērojams);
	5. mācību programmu (ja piemērojams);
	6. darbības rokasgrāmatu, kas satur šādu informāciju:
		1. organizatoriskā struktūra;
		2. definētas darbības jomas un procedūras;
		3. darbības jomai nepieciešamā personāla kompetences un tās uzturēšanas, apmācības, eksaminācijas, novērtēšanas apraksts;
		4. telpu, kur notiks plānotās darbības, apraksts;
		5. iekārtu vai sistēmu apraksts, kas tiks izmantots praktisko prasmju apguvei un pārbaudei (ja piemērojams).
2. Pretendents, kas vēlas pieņemt tālvadības pilotu teorētisko zināšanu klātienes eksāmenu bezpilota gaisa kuģu ekspluatācijai specifiskajā kategorijā vai veikt teorētisko zināšanu apmācību bezpilota gaisa kuģu ekspluatācijai specifiskajā kategorijā, ja to paredz drošuma novērtējums, papildus šo noteikumu 8.punktā minētajam dokumentiem atbilstoši izvēlētajai darbības jomai iesniedz:
	1. eksāmena jautājumus, kas atbilst regulas Nr. 2019/947 1.papildinājuma I nodaļas A pielikuma 1.punktā minētajām tēmām;
	2. mācību programmu, kas satur informāciju par regulas Nr. 2019/947 1. papildinājuma I nodaļas A pielikuma 1.punktā minētajām tēmām.
3. Pretendents, kas vēlas pieņemt teorētisko zināšanu klātienes eksāmenu bezpilota gaisa kuģa ekspluatācijai atvērtajā A2 kategorijā, eksāmeniem izmanto Civilās aviācijas aģentūras apstiprinātus eksāmenu jautājumus.
4. Par tālvadības pilotu teorētisko zināšanu klātienes eksāmenu novērotāju var būt persona, kura ir sasniegusi vismaz 18 gadu vecumu.
5. Par teorētisko zināšanu apmācību instruktoru bezpilota gaisa kuģu ekspluatācijai specifiskajā kategorijā var norīkot personu, kura atbilst šādām prasībām:
	1. sasniegusi 18 gadu vecumu;
	2. pieredze darbā ar auditoriju;
	3. izglītība, zināšanas vai pieredze ar instruktora pienākuma pildīšanu saistītā jomā;
	4. Civilās aviācijas aģentūrā ir nokārtojusi atzītās struktūras instruktoru kvalifikācijas pārbaudi (ja piemērojams) vai piedalījusies intervijā (ja piemērojams);
	5. ir saņēmusi teorētisko zināšanu apmācību instruktoru sertifikātu.
6. Civilās aviācijas aģentūrai ir tiesības šajos noteikumos 12.4. punktā minēto prasību izpildei pielīdzināt kompetento iestāžu vai apstiprinātu organizāciju izdotos sertifikātus aviācijas jomā.
7. Par praktisko prasmju apmācības instruktoru un praktisko prasmju novērtētāju var norīkot personu, kura atbilst regulas Nr. 2019/947 3. papildinājuma 4. punktam.
8. Par atzītās struktūras atbildīgo vadītāju var norīkot personu:
	1. kurai ir piešķirtas paraksta tiesības atbilstoši normatīvajiem aktiem;
	2. kura pēdējo triju gadu laikā nav bijusi atbildīgais vadītājs, atbilstības uzraudzības vadītājs vai drošuma vadītājs tādā atzītā struktūrā, kuras darbība apturēta, anulēta vai ierobežota sakarā ar pieļautajiem pārkāpumiem vai neatbilstībām bezpilota gaisa kuģu lidojumu drošuma jomā.
9. Atbilstoši atzītās struktūras darbības jomai atzītās struktūras rīcībā ir jābūt telpām:
	1. kas piemērotas personu skaitam, kas pretendē iegūt tālvadības pilota kvalifikāciju un , kur ieplānotās darbības var veikt un vadīt saskaņā ar piemērojamām prasībām;
	2. kurās ir teorētisko zināšanu un praktisko prasmju (ja piemērojams) apmācību veikšanai nepieciešamais aprīkojums.
10. Ja iesniegumā norādīta nepilnīga informācija vai nav iesniegti visi šo noteikumu 8. punktā minētie dokumenti un, ja iesniegtajos dokumentos ir nepilnīga informācija, Civilās aviācijas aģentūra pieprasa pretendentam precizēt iesniegto informāciju un 10 darbdienu laikā iesniegt trūkstošos dokumentus.
11. Ja šo noteikumu 8. punktā minēto dokumentu izvērtēšanas laikā rodas nepieciešamība papildus informācijas noskaidrošanai, Civilās aviācijas aģnetūra var veikt pretendenta pārbaudi uz vietas.
12. Pēc iesniegto dokumentu izvērtēšanas Civilās aviācijas aģentūra Administratīvā procesa likumā noteiktajā kārtībā pieņem lēmumu piešķirt atzītās struktūras statusu, norādot tajā atzītās struktūras darbības jomu vai lēmumu par atteikumu to izsniegt.

1. Atzītā struktūra 10 dienu laikā informē Civilās aviācijas aģentūru par izmaiņām šo noteikumu 8. punktā minētajos dokumentos.
2. Izmaiņas atzītās struktūras darbības jomā atļauts ieviest tikai pēc tam, kad tās ir apstiprinātas Civilās aviācijas aģentūrā.
3. Civilās aviācijas aģentūra ierobežo atzītās struktūras statusu šajos noteikumos 35.2.punktā minētajā gadījumā.
4. Civilās aviācijas aģentūra pagarina atzītās struktūras statusu, ja atzītā struktūra saskaņā ar šo noteikumu 35.2. punktu ir novērsusi 1. līmeņa neatbilstību.
5. Papildus šo noteikumu 35.2. punktā noteiktajam, Civilās aviācijas aģentūra anulē atzītās struktūras statusu, ja tā:
	1. sešu mēnešu laikā pēc darbības ierobežošanas nav novērsusi Civilās aviācijas aģentūras konstatētās neatbilstības;
	2. atsakās no statusa izmantošanas;
	3. 24 mēnešu laikā nav uzsākusi nevienu no iesniegumā par atzītās struktūras statusa saņemšanu plānotajām darbībām.

**II Kārtība, kādā atzītā struktūra iesniedz Civilās aviācijas aģentūrā deklarāciju par atbilstību 2019/947 noteiktajām prasībām un saņem Civilās aviācijas aģentūras deklarācijas atbilstības apliecinājumu**

1. Atzītā struktūra, kura vēlas veikt tālvadības pilotu praktisko apmācību un prasmju novērtēšanu bezpilota gaisa kuģu ekspluatācijai specifiskajā kategorijā deklarē atbilstību regulas Nr. 2019/947 3.papildinājumam iesniedzot Civilās aviācijas aģentūrai regulas 2019/947 6. papildinājumā noteikto deklarācijas veidlapu.
2. Civilās aviācijas aģentūra 10 darba dienu laikā pēc deklarācijas saņemšanas:
	1. pārbauda, vai deklarācija satur visu regulas Nr.2019/947 6.papildinājumā noteikto informāciju;
	2. izsniedz apliecinājumu par deklarācijas saņemšanu.
3. Atzītā struktūra ir tiesīga veikt tālvadības pilotu praktisko apmācību un prasmju novērtēšanu operācijām, uz ko attiecas standarta scenāriji tad, kad ir saņēmusi Civilās aviācijas aģentūras apliecinājumu par deklarācijas saņemšanu.
4. Ja Civilās aviācijas aģentūra šo noteikumu 29. punktā minētās atbilstības uzraudzības programmas gaitā ir konstatējusi, ka atzītās struktūras deklarācija neatbilst regulas Nr. 2019/947 3.papildinājumā noteiktajām prasībām, Civilās aviācijas aģentūra anulē šo noteikumu 26.2. punktā minēto deklarācijas atbilstības apliecinājumu.

**III Atzīto struktūru atbilstības uzraudzības kārtība**

1. Civilās aviācijas aģentūra ne retāk kā reizi divos gados veic atzītās struktūras atbilstības uzraudzību saskaņā ar Civilās aviācijas aģentūras sagatavotu uzraudzības programmu.
2. Atbilstības uzraudzības programmas gaitā Civilās aviācijas aģentūra:
	1. izvērtē atzītās struktūras darbības, darbības rokasgrāmatu un citu šajos noteikumos minēto dokumentu atbilstību šiem noteikumiem un normatīvajiem aktiem, kas regulē bezpilota gaisa kuģu jomu;
	2. veic plānotus un pēc nepieciešamības neplānotus atzītās struktūras auditus un inspekcijas. To nepieciešamību un biežumu Civilās aviācijas aģentūra nosaka pamatojoties uz drošuma riska novērtējumu. Atzītajai struktūrai par plānotā audita vai inspekcijas uzsākšanu paziņo ne vēlāk kā 10 darba dienas pirms audita sākuma;
	3. sagatavo 2. līmeņa neatbilstības ziņojumu, ja konstatē, ka atzītā struktūra neatbilst šajos noteikumos vai citos normatīvajos aktos, kas regulē bezpilota gaisa kuģu jomu minētajām prasībām, iesniegumā vai arī deklarācijā un tai pievienotajos dokumentos noteiktajām prasībām un tas varētu pazemināt lidojuma drošuma līmeni vai apdraudēt lidojuma drošumu;
	4. sagatavo 1. līmeņa neatbilstības ziņojumu, ja konstatē, ka atzītā struktūra neatbilst šajos noteikumos vai citos normatīvajos aktos, kas regulē bezpilota gaisa kuģu jomu minētajām prasībām, iesniegumā vai arī deklarācijā un tai pievienotajos dokumentos noteiktajām prasībām un tas būtiski pazemina lidojuma drošuma līmeni vai ievērojami apdraud lidojuma drošumu.
3. 1. līmeņa neatbilstība ir šādas:
	1. situācija, kad parastajā darbalaikā un pēc diviem rakstveida pieprasījumiem Civilās aviācijas aģentūras inspektoriem netiek nodrošināta piekļuve atzītās struktūras telpām vai dokumentiem;
	2. atzītās struktūras iesniegumā vai deklarācijā un tam pievienotajos dokumentos ir sniegta apzināti nepatiesa informācija;
	3. pierādījumi par atzītās struktūras statusa vai deklarācijas nelikumīgu vai krāpniecisku izmantošanu; un
	4. atbildīgā vadītāja neesamība.
4. 2.līmeņa neatbilstība ir neatbilstība piemērojamām šajos noteikumos vai citos normatīvajos aktos, kas regulē bezpilota gaisa kuģu jomu, prasībām, kas var pazemināt lidojuma drošuma līmeni vai apdraudēt lidojuma drošumu un, kura uzreiz pēc konstatēšanas nav klasificējama kā 1. līmeņa neatbilstība.
5. Civilās aviācijas aģentūra katru gadu līdz 15. janvārim informē atzītās struktūras par šo noteikumu 29. punktā minētajā uzraudzības programmā plānotajiem auditiem un inspekcijām, norādot to veikšanas datumus.
6. Atzītās struktūras 10 dienu laikā pēc šo noteikumu 33.punktā minētā paziņojuma saņemšanas var rakstiski informēt Civilās aviācijas aģentūru par nepieciešamību noteikt citus paredzēto auditu un plānoto inspekciju veikšanas datumus, to pamatojot.
7. Ja Civilās aviācijas aģentūra ir noformējusi:
	1. 2.līmeņa neatbilstību, – atzītā struktūra Civilās aviācijas aģentūras noteiktajā termiņā, kas nav ilgāks par 15 dienām, iesniedz tai konstatētās neatbilstības cēloņu analīzi un neatbilstības novēršanas plānu un ne vēlāk kā triju mēnešu laikā pēc neatbilstības ziņojuma saņemšanas novērš konstatēto neatbilstību. Ja atzītā struktūra minētajā termiņā nav veikusi konstatētās neatbilstības cēloņu analīzi, nav izstrādājusi neatbilstības novēršanas plānu vai nenovērš konstatēto neatbilstību, Civilās aviācijas aģentūra to klasificē kā 1. līmeņa neatbilstību;
	2. 1. līmeņa neatbilstību, – Civilās aviācijas aģentūra atzītajai struktūrai nekavējoties anulē atzītās struktūras statusu vai atbilstīgi drošuma apdraudējumam nosaka attiecīgus ierobežojumus līdz brīdim, kad atzītā struktūra novērsusi 1. līmeņa neatbilstību. Atzītā struktūra Civilās aviācijas aģentūras noteiktajā termiņā, kas nav ilgāks par 15 dienām, iesniedz Civilās aviācijas aģentūrā konstatētās neatbilstības cēloņu analīzi un neatbilstības novēršanas plānu.
8. Civilās aviācijas aģentūra audita noslēguma ziņojumu sastāda ne vēlāk kā 10 darba dienas pēc audita noslēguma.

Ministru prezidents A. K. Kariņš

Satiksmes ministrs T. Linkaits

Iesniedzējs: satiksmes ministrs T. Linkaits

Vīza: valsts sekretāre I. Stepanova